PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2005/ZK/1/1/012	Bratislava  11. februára 2005	

	Protimonopolný úrad Slovenskej republiky, odbor dohôd obmedzujúcich súťaž, v správnom konaní začatom dňa 12. 12. 2003 na návrh podnikateľa DOXX – Stravné lístky, s.r.o., Murgašova 3, 010 01 Žilina podľa  § 25 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. vo veci možnej dohody obmedzujúcej súťaž uzatvorenej medzi spoločnosťami Vaša stravovacia, spol. s r.o., Račianske mýto 1/B, 831 02 Bratislava a SAMOŠKA, a.s., Ipeľská 2, 821 07 Bratislava, zastúpenej JUDr. Evou Nováčkovou, advokátkou, so sídlom Brančská č. 7, Bratislava,  spočívajúcej v záväzku spoločnosti SAMOŠKA, a.s., Ipeľská 2, 821 07 Bratislava neprijímať vo svojich obchodných prevádzkach stravné lístky  vydávané a distribuované spoločnosťou DOXX – Stravné lístky, s.r.o., Murgašova 3, 010 01 Žilina takto 

r o z h o d o l:

podľa § 32 ods. 2 písm. g) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov správne konanie         z a s t a v u j e, pretože v konaní nepreukázal, že účastníci konania porušili ustanovenia tohto zákona.

Odôvodnenie:

	Protimonopolný úrad Slovenskej republiky, odbor dohôd obmedzujúcich súťaž (ďalej len „úrad“), začal dňa 12. 12. 2003 na základe návrhu podnikateľa DOXX – Stravné lístky, s.r.o., so sídlom Murgašova 3, 010 01 Žilina (ďalej len „DOXX – Stravné lístky, s.r.o.“) podľa § 25 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. (ďalej len „zákon č. 136/2001 Z.z. v znení zákona č. 465/2002 Z.z.“) správne konanie vo veci možnej dohody obmedzujúcej súťaž uzatvorenej medzi spoločnosťami Vaša stravovacia, spol. s r.o., Račianske mýto 1/B, 831 02 Bratislava (ďalej len „Vaša stravovacia, spol. s r.o.“) a SAMOŠKA, a.s., Ipeľská 2, 821 07 Bratislava (ďalej len „SAMOŠKA, a.s.“) - do 29. 07. 2004, pod obchodným menom REMA 1000 Slovensko, a.s., so sídlom Hronská 2, 821 07 Bratislava - spočívajúcej v záväzku spoločnosti SAMOŠKA, a.s., neprijímať vo svojich obchodných prevádzkach stravné lístky  vydávané a distribuované spoločnosťou DOXX – Stravné lístky, s.r.o.

	Účastníkmi správneho konania sa podľa § 25 ods. 3 zákona č. 136/2001 Z.z. v znení zákona č. 465/2002 Z.z. stali spoločnosti Vaša stravovacia, spol. s r.o., SAMOŠKA, a.s. a DOXX – Stravné lístky, s.r.o. 

Dňa 01. 05. 2004 nadobudol účinnosť zákon č. 204/2004 Z.z., ktorým sa mení a dopĺňa zákon č. 136/2001 Z.z. v znení zákona č. 465/2002 Z.z. (ďalej len „zákon“) Podľa § 44a ods. 2  zákona konania začaté na úrade pred dňom nadobudnutia účinnosti tohto zákona sa dokončia podľa ustanovení tohto zákona, ak nie je v tomto zákone ustanovené inak. 

Podľa § 25 ods. 3 zákona účastníkmi konania v prípade dohody obmedzujúcej súťaž sú účastníci tejto dohody obmedzujúcej súťaž. V zmysle citovaného ustanovenia zákona účastníkmi predmetného konania sú spoločnosti Vaša stravovacia, spol. s r.o. a SAMOŠKA, a.s. Úrad listom č. 2725/PMÚSR/2004 zo dňa 12. 05. 2004 informoval spoločnosť DOXX - Stravné lístky, s.r.o., že nie je účastníkom správneho konania.

	V návrhu na začatie správneho konania navrhovateľ konštatuje, že spoločnosť DOXX – Stravné lístky, s.r.o. získala od svojich obchodných zástupcov informácie, že spoločnosť Vaša stravovacia, spol. s r.o. začala v priebehu mesiacov september až október 2003 uzatvárať so stravovacími zariadeniami a predajňami potravín dohody v rozpore so zákonom o ochrane hospodárskej súťaže, ktorých cieľom bolo zdiskreditovať spoločnosť DOXX - Stravné lístky, s.r.o., ktorej snahou bolo v danom období sa etablovať na relevantnom trhu distribúcie stravných lístkov v Slovenskej republike.  
Dohoda spočívala v záväzku obchodnej prevádzky neprijímať stravné lístky spoločnosti DOXX - Stravné lístky, s.r.o., za čo jej mala spoločnosť Vaša stravovacia, spol. s r.o. ponúknuť výhodnejšie obchodné podmienky. V návrhu bolo uvedené, že jednou z viacerých spoločností, ktorá prijala ponuku spoločnosti Vaša stravovacia, spol. s r.o., je spoločnosť SAMOŠKA, a.s., pričom dohoda medzi týmito podnikateľmi mala mať písomnú formu. 

	V predmetnom návrhu sa okrem vyššie uvedeného konštatuje, že v uvedenom období roku 2003 boli na niektorých obchodných prevádzkach spoločností poskytujúcich stravovanie formou stravných lístkov inštalované oznamy s obsahom, že predmetné prevádzky neprijímajú stravné lístky od spoločnosti DOXX – Stravné lístky, s.r.o. Účelom oznamov, podľa názoru spoločnosti DOXX – Stravné lístky, s.r.o., bola diskreditácia tejto spoločnosti v očiach potencionálnych klientov so zámerom vylúčenia tejto spoločnosti, ako konkurenta, z trhu. Podľa zistení obchodných  zástupcov spoločnosti DOXX - Stravné lístky, s.r.o., spoločnosť Vaša stravovacia, spol. s r.o. ponúkala za vyvesenie vyššie uvedených oznamov o neakceptovaní stravných lístkov DOXX - Stravné lístky, s.r.o., ako aj za zrušenie obchodnej zmluvy so spoločnosťou DOXX - Stravné lístky, s.r.o. zvýhodnené zmluvné podmienky pre obchodných partnerov – ako napr.:

•	zníženie provízie za výkup stravných lístkov, čo je výhoda na strane obchodnej prevádzky;
•	výhodnejšie zmluvné podmienky; 
•	umiestnenie reklamy obchodnej prevádzky na stravných lístkoch Vaša stravovacia, spol. s r.o. bezplatne, a pod.

	Úrad zistil, že v Slovenskej republike vykonáva podnikateľskú činnosť, ktorej predmetom je zabezpečovanie stravovania formou stravných lístkov v sieti zmluvných stravovacích zariadení 5 spoločností: ACCOR Services Slovakia, s.r.o., (Ticket Restaurant), Košická 56, Bratislava, Chéque Déjeuner s.r.o., Vajnorská 32, Bratislava, Sodexho Pass SR s. r. o.,  Tomášikova 30, Bratislava, Vaša stravovacia, spol. s  r. o. (s podielom na predmetnom relevantnom trhu cca 30%) a DOXX – Stravné lístky, s.r.o. (s podielom na trhu cca 4%). Až na etablujúcu sa spoločnosť DOXX - Stravné lístky, s.r.o., ostatné spoločnosti sú so zahraničnou majetkovou účasťou.  

Úrad si v priebehu správneho konania overoval informácie o protisúťažnom konaní spoločnosti Vaša stravovacia, spol. s r.o. voči spoločnosti DOXX - Stravné lístky, s.r.o.  V tejto súvislosti oslovil viaceré spoločnosti, ktoré podľa informácií spoločnosti DOXX - Stravné lístky, s.r.o. ponuku spoločnosti Vaša stravovacia, spol. s r.o.  prijali, ako aj spoločností, ktoré ponuku neprijali.  

Úrad zistil, že na obchodných prevádzkach niektorých spoločností (napr.: SAMOŠKA, a.s., STAR FOOD, s.r.o., Malé Pálenisko 11, Bratislava (už zanikla),  Výšina s.r.o., Martinčekova 2, Bratislava (ďalej len „Výšina s.r.o.“), A - Obchodné centrum, s.r.o., Brnenská 4, Malacky (ďalej len „A - Obchodné centrum, s.r.o.“) boli vyvesené vyššie uvedené oznamy o neakceptovaní stravných lístkov spoločnosti DOXX - Stravné lístky, s.r.o. 
Úrad vykonal aj inšpekcie v nasledujúcich spoločnostiach: 
- Vaša stravovacia, spol. s r.o. a SAMOŠKA, a.s. dňa 24. 02. 2004;
- Výšina s.r.o., dňa  04. 03. 2004;
- A - Obchodné centrum, s.r.o. dňa 06. 04. 2004;
   Pri inšpekcii v spoločnosti SAMOŠKA, a.s. neboli úradu predložené požadované podklady a informácie, a tieto boli úradu zaslané až neskôr, dňa 06. 04. 2004, listom zaevidovaným pod č. 1967.   

Úrad preskúmal zmluvy, ktoré mali uvedené spoločnosti uzatvorené so spoločnosťou Vaša stravovacia, spol. s r.o. Pri preskúmaní obsahu predmetných zmlúv úrad nezistil priame protisúťažné ustanovenia, ktoré by boli zamerané voči spoločnosti DOXX - Stravné lístky, s.r.o. Zároveň úrad zisťoval, či v sledovanom období nedošlo v rámci zmluvných vzťahov medzi spoločnosťou Vaša stravovacia, spol. s r.o. a obchodnými prevádzkami k zmenám v zmluvných podmienkach, napr. k zmene výšky provízie v prospech obchodnej prevádzky, t.j. k zníženiu provízie za výkup stravných lístkov, alebo k zlepšeniu zmluvných podmienok pre niektorú obchodnú prevádzku, čo by mohlo poukazovať na to, že sa tak stalo ako odmena za diskriminačné konanie voči spoločnosti DOXX - Stravné lístky, s.r.o., tak ako bolo avizované zo strany tejto spoločnosti v návrhu na začatie konania. Výsledky šetrenia nepreukázali takéto skutočnosti.   
								
Úrad taktiež navštívil spoločnosti, ktoré, podľa spoločnosti DOXX - Stravné lístky, s.r.o., ponuku spoločnosti Vaša stravovacia, spol. s r.o. neprijali - DINO WAREHOUSE CLUB spol. s r.o., Hádova 5, Bratislava, Bufet, Kapitulská 12, Banská Bystrica, Červený rak, Nám. SNP 13, Banská Bystrica, DaMaK - COPALINE s.r.o., Dolná 1, Banská Bystrica, Pizzeria ALBA, Horná 16, Banská Bystrica. Až na jednu spoločnosť, konatelia ostatných spoločností formou zápisníc potvrdili konanie zástupcov spoločnosti Vaša stravovacia, spol. s r.o. s tým, že ich ponuku na zvýhodnenie v prípade neakceptovania stravných lístkov DOXX - Stravné lístky, s.r.o. neprijali. 

Úrad v rámci správneho konania preveril všetky podnikateľské subjekty, vrátane spoločnosti SAMOŠKA, a.s., ktoré podľa navrhovateľa uzavreli dohodu so spoločnosťou Vaša stravovacia, spol. s r.o. voči spoločnosti DOXX - Stravné lístky, s.r.o., ako aj iné zdroje informácii, čo bolo značne náročné na čas a príčinou toho, že lehota na vydanie rozhodnutia bola viackrát predlžovaná. Úrad pritom zistil, že spoločnosť Vaša stravovacia, spol. s r.o. vyvíjala aktivity, ktoré mali skomplikovať spoločnosti DOXX - Stravné lístky, s.r.o. vstup na relevantný trh so stravnými lístkami Slovenskej republiky. Napriek tomu sa v tomto správnom konaní úradu nepodarilo získať také dôkazy, ktoré by preukazovali, že konanie spoločnosti SAMOŠKA, a.s. bolo dôsledkom jej dohody so spoločnosťou Vaša stravovacia, spol. s r.o. 

Úrad podľa § 33 zákona vyzval spoločnosti Vaša stravovacia, spol. s r.o. a SAMOŠKA, a.s., aby sa pred vydaním rozhodnutia ústne alebo písomne vyjadrili k jeho podkladu a k spôsobu jeho zistenia, prípadne aby navrhli jeho doplnenie.

Úrad obdržal dňa 25. 01. 2005 odpoveď na výzvu od spoločnosti Vaša stravovacia, spol. s r.o., v ktorej sa konštatuje, že súhlasí s výsledkami, ku ktorým úrad v rámci správneho konania dospel. Spoločnosť SAMOŠKA, a.s. nereagovala na výzvu úradu. 

Vzhľadom na to, že úradu sa v rámci správneho konania nepodarilo zaistiť také dôkazy, ktorými by preukázal porušenie § 4 zákona zo strany oboch dotknutých spoločností, úrad rozhodol tak, ako je uvedené vo výrokovej časti rozhodnutia.

Poučenie:

Podľa § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom odboru dohôd obmedzujúcich súťaž v lehote do 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

                                                                  Ing. Ján Šufliarsky
                                                riaditeľ odboru dohôd obmedzujúcich súťaž 

Rozhodnutie sa doručí:
Vaša stravovacia, spol. s r.o., Račianske mýto 1/B, 831 02 Bratislava
JUDr. Eva Nováčková, advokátka, Brančská 7, 851 01 Bratislava